Слави Трифонов учреди "Няма такава държава" без медии и телефони - bTV Новините
Публикувано в 19:11 ч. 05.10.2019 г. - Обновено в 08:35 ч. 06.10.2019 г.
Слави Трифонов учреди партията си днес. Тя се казва "Няма такава държава".
Самият Трифонов оглави формацията на учредителното събрание.
В условия на пълна секретност беше учредена новата формация на Слави Трифонов „Няма такава държава”. Разбираме, че учредителното събрание всъщност е продължило не повече от 20 минути, приет е и уставът на новата формация.
Бъдещите учредители започнаха да пристигат на уреченото място още в 11 сутринта. Самото учредяване обаче се случи в 14, 00 ч., в присъствието на Слави Трифонов. Никой външен човек не можеше да влиза и доближава залата.
Вътре новоизбраният лидер заявил, че е недоволен от потушаването на референдума и си е направил партия.
„Молби за членство в партията подписахме. Просто се учреди партията, 20 минути и готово”, заяви един от делегатите.
Никой обаче не желаеше да говори пред медиите. Казваха, че нищо не знаят и не искат да обясняват.
И докато вътре течеше учредяването, отвън имаше бунт на недоволните, които не са успели да се запишат.
„Ние започнахме да организираме списък на недопуснатите лица и кой откъде е, дори не ни казаха какво се организира, защо не ни пускат и каква е тая тайна организация”, недоволстваха хората.
Сред учредителите имаше хора от цялата страна, но - без известни фигури или досегашни политици.
Каквото и да се е случило днес обаче, никой от участниците не е могъл да си направи селфи със Слави Трифонов, защото телефоните им бяха заключени през цялото време в специални сейфове.